google/wiki40b huggingface dataset:
Color Magic

Color Magic on Norra laevakompaniile Color Line kuuluv parvlaev, mis on ehitatud 2007. aastal Aker Finnyardsi laevatehases Raumas Soomes. Alates valmimisest on tegemist maailma suurima parvlaevaga. Laev sõidab liinil Oslo-Kiel, samal liinil sõidab ka ta sõsarlaev Color Fantasy.

Tehnilised näitajad

IMO number: 9349863

Pikkus: 223,7 m

Laius: 25 m

Süvis: 6,8 m

Kogumahutavus: 75027

Peamasin: 31200 kW

Maksimaalne kiirus: 22 sõlme

Reisijate arv: 2700

Kajutite arv: 1016

Autosid mahub: 550

Rajameetreid: 1270
Kubermangugümnaasium

Kubermangugümnaasium (ka kubermangukool) oli Vene keisririigi ajal enamasti kubermangulinnas asuv riiklik gümnaasium. Eesti alal olnud kubermangugümnaasiumide õppekeel oli saksa keel.
Kubermangugümnaasiumi alamkooliaste oli kreisikool.
Eesti alal tegutsesid Eestimaa kubermangus Tallinna Kubermangugümnaasium ja Liivimaa kubermangus Tartu Kubermangugümnaasium, Läti alale jäi Riia Kubermangugümnaasium.
Suurupi (laev)

Suurupi (ehitatud Leningradis) oli Rohuküla–Heltermaa ja Virtsu–Kuivastu vahel sõitnud parvlaev, mis tuli liinile 1957. aastal koos sõsarlaevade Sõpruse, Viimsi ja Severodvinskiga. Suurupi ja tema sõsarlaevad vahetasid välja 1973. aastal parvlaev Tehumardi ja 1979. aastal Koguva, mis olid külmadel talvedel, mil Väinameri oli jääs, suutelised liini järjepidevalt käigus hoidma, milleks senised laevad ei olnud võimelised.
Suurupi osales 1967. aastal valminud filmis "Keskpäevane praam".
Demograafiline plahvatus

Demograafiline plahvatus ehk rahvastikuplahvatus ehk demoplahvatus on rahvaarvu kiire kasv demograafilise ülemineku tagajärjel.
Demograafiliseks plahvatuseks nimetatakse ka demograafilise ülemineku teist etappi. Sellisele etapile on iseloomulikud kõrge sündimus, mis hakkab langema etapi lõpus, ja suremuse kiire langus, mistõttu kiiresti kasvab loomulik iive.
Demograafiline plahvatus järgneb traditsioonilisele rahvastiku taastetüübile ja on iseloomulik Aafrika, Aasia, Ladina-Ameerika ja Okeaania arengumaadele.
Muusikaturism

Muusikaga seotud üritused ja asukohad

Igal aastal toimub maailmas tuhandeid muusikafestivale, mis meelitavad ligi palju välisriikide külastajaid. Maailma suurimaks muusikafestivaliks peetakse Summerfesti, mis on 11-päevane üritus USA Wisconsini osariigis Milwaukee linnas ja kus igal aastal osaleb ligi miljon inimest. Lisaks toimub palju muidki iga-aastasi karnevale ja üritusi, mis sisaldavad muusikat, tantsu ja tänavapidu. Suurimate karnevalide hulka kuuluvad Rio karneval Brasiilias, kus osaleb igal aastal ligi pool miljonit külastajat välisriikidest, ja Salvador de Bahia karneval, mis on suurim tänavapidu ning mis meelitab terve nädala jooksul ligi umbes kaks miljonit inimest. Suurim tänavapidu Euroopas on Notting Hilli karneval (London, Suurbritannia), millest võtab igal aastal osa ligikaudu miljon inimest. Armastuse paraadil ja elektroonilise tantsumuusikafestivalil, mis toimus aastatel 1989–2010 Saksamaal, oli näha hiiglaslikku rahvahulka, 1,6 miljonit inimest. 
Üle maailma korraldatakse igal aastal ka sadu džässifestivale. Neist suurim on Montreali rahvusvaheline džässifestival, kus on võimalik näha 2,5 miljonit osalejat, kellest kolmandik on turistid. Samuti on linnu ja piirkondi, mis on aastaringselt peamisteks sihtkohtadeks muusikaga seotud reisidel, nagu näiteks New Orleans Dixielandile, Zydecole ja teistele muusikastiilidele ning Bayreuth festival Saksamaal. Ooperi- ja klassikalise muusika pealinnaks sobivad hästi Viini linn Austrias, Aix-en-Provence festival Prantsusmaal ning La Scala ooperimaja Milanos. Rokkmuusika harrastajatele sobib hästi Suurbritannia.
Vorona (Hopjor)

Vorona on jõgi Euroopas.
Voolab Oka-Doni madalikul valdavalt edelasse ja lõunasse. Suubub paremalt Hopjorisse.
Pikkus 454 km, valgala 13 200 km².
Helge Uuetoa

Helge Uuetoa (16. aprill 1936 – 16. august 2008) oli eesti lavastuskunstnik.
Ta lõpetas 1954. aastal Tallinna 7. Keskkooli ja 1960. aastal Eesti NSV Riikliku Kunstiinstituudi. 
Samast aastast alustas ta tööd Eesti Draamateatris, kus ta oli mitme Voldemar Panso lavastuse kunstnik. Alates 1973. aastast ta tegev Rakvere Teatris.
Alates 1973. aastast töötas ta ka Eesti Televisioonis (alates 1982. aastast peakunstnikuna). Ta oli lastelavastuse "Hunt Kriimsilma 9 ametit" nukkude looja.  
Ta on juhendanud ka lasteringe ja tegi 2000. aastatel kujundusi Kaari Sillamaa muusikateatris.
Decaturi maakond (Indiana)

Ajalugu

Maakond moodustati 12. detsembril 1821.
Vaidava raudteejaam

Vaidava raudteejaam oli raudteejaam Valga–Mõniste–Ape–Aluksne–Gulbene raudteel Alūksne piirkonnas Alsviķi vallas Karva küla lähistel. Jaam asus Gulbene raudteejaamast 49,7 kilomeetri kaugusel.
Jaam avati aastal 1903, mil valmis sealne raudtee. Toona jäi jaam Valga kreisi Apekalnsi kihelkonda Karva mõisa maadele ja kandis nime Korvenhof. Aastal 1919 muudeti selle nimi Korva raudteejaamaks. Vaidava nime hakkas jaam kandma aastast 1921. Sealne jaamahoone hävis teise maailmasõja ajal; sõjajärgsetel aastatel täitis seal jaamahoone funktsioone laiarööpmelise raudtee vagun.
Reisijatevedu lõpetati sealsel raudteelõigul aastal 1973.
Tampa Bay Lightning

Tampa Bay Lightning on USA jäähokiklubi, mis tegutseb Florida osariigis Tampas. See mängib NHL-i Idakonverentsis Atlandi divisjonis.
Klubi asutati 1992. aastal. See peab kodumänge Amalie Arenal.
Planeetos

Leitud planeetosed väljaspool tähesüsteeme

Selline kaksikobjekt on näiteks Oph 162225-240515 või Oph 1622 avastatud 2006 aasta augustikuus Ray Jayawardhana ja Valentin D. Ivanov-i poolt Euroopa Lõunaobservatooriumis La Silla-s, Tšiili.
Nevjansk

Ajalugu

Nevjansk asutati Peeter I ukaasiga seoses malmi- ja rauasulatustehaste rajamisega. Tootmine läks käima 15. detsembril 1701 ja seda kuupäeva peetakse Nevjanski – maailma esimese linn-tehase –  asutamise päevaks. Järgmisel aastal andis tsaar Peeter I oma ukaasiga riigile kuuluvad tehased üle Demidovite suguvõsa rajaja Nikita Demidovi omandisse.
18. sajandi esimesel veerandil muutus Nevjanski tehas Venemaa üheks suuremaks ja eesrindlikumaks ettevõtteks. Üks neljast Nevjanski kõrgahjust oli maailma võimsaim ja tootis ööpäevas neli korda rohkem malmi kui Inglismaa võimsamad kõrgahjud.
Peaaegu 100 aastat oli Nevjanski tehases toodetud raua peamiseks eksportriigiks Inglismaa. Kuid 18. sajandi lõpul lõi Inglismaa oma võimsa metallurgiatööstuse ja peaaegu lõpetas metalli importimise Venemaalt. Vaid kõrgkvaliteedilist rauda, mida nende oma ahjud ei suutnud sulatada, vedas Inglismaa jätkuvalt sisse Venemaalt. 
Tehase suurenemisega kasvas ka asula selle juures. Tegelikult nimetatigi asulat ja tehast kokku Nevjanski Zavodiks (Невьянский Завод, 'Nevjanski Tehas'), sest kõik kuulus tehase omanikule. Sisuliselt oli Nevjansk linnamõõtu asula Uuralites, sest elanike arvult edestasid Nevjanskit sealkandis vaid  Jekaterinburg ja Orenburg. Akinfi Demidovi „valitsemise“ ajal (suri 1745) oli Nevjanskis 800 maja, aastal 1770 juba poolteist korda rohkem – 1200 maja.    
Nevjanski Zavodi nime kandis asula  aastani 1919. Asula sai linnaõigused aastal 1919.

Vaatamisväärsused

Nevjanski viltune torn on Kesk-Uuralite tuntuim arhitektuurimälestis, ehitatud 18. sajandi esimesel poolel. Torni kõrgus on 57,5 meetrit. 
Issanda Muutmise peakirik (Спасо-Преображенский собор) on ehitatud 19. sajandil. Nõukogude ajal valmistati selles kaitsetööstuse tellimusel pomme. Kellatorni kõrgus on 64 meetrit.
Kroonika (ajakiri)

Ajakiri Kroonika on Eesti seltskonnaajakiri. See kirjutab peamiselt kodu- ja välismaistest avaliku elu tegelastest, avaldades intervjuusid, klatši ja uudiseid. Ajakiri ilmub igal reedel. Kroonika on Eesti mahukaim ja suurima lugejaskonnaga meelelahutusajakiri. 
Ajakiri kuulub Ajakirjade Kirjastusele.
Ajakirja üks asutajaid ja esimene peatoimetaja aastal 1996 oli ajakirjanik Maire Aunaste. Esimene Kroonika ilmus 10. jaanuaril 1996 ja maksis 7 krooni. Järgmine peatoimetaja oli Einar Ellermaa. Kuni detsembrini 2007 oli ajakirja peatoimetaja Ingrid Tähismaa, kes 5. detsembril otsustas ametist lahkuda, viidates eriarvamustele omanikuga ajakirja tuleviku suhtes. Alates 10. detsembrist 2007 oli peatoimetajaks Margus Müil. Aprillist 2010 on Kroonika peatoimetaja Krista Lensin.
Alates 2002. aastast ilmub neli korda aastas ka Kroonika Kodu-eri ning kord aastas annab Kroonika välja ka Eesti edukate edetabeli eriväljaannet. Kroonika brändi alt korraldatakse ka meelelahutusüritust Eesti Meelelahutusauhinnad.
Gunnar Friedemann

Gunnar Friedemann (22. september 1909 Tallinn – 22. veebruar 1944) oli Eesti maletaja.
Ta tuli 1933 Eesti meistriks ja 1932, 1934 ja 1939 sai meistrivõistlustel pronksi.
Uschodi metroojaam

Uschodi metroojaam (vene keeles Восток (Vostoki metroojaam),  valgevene Усход (transkribeerituna Ushodi metroojaam)) on üks Minski metroo jaamadest Maskoŭskaja liinil Pieršamajski rajooni territooriumil Uschodi linnaosas.
Jaama ehitustöid alustati aastal 1986 ja jaam avati sama aasta  31. detsembril. Kuni aastani 2007 oli see liini lõppjaamaks. Jaam asub Valgevene rahvusraamatukogu hoone lähistel, üks hoone sissepääsudest asubki raamatukogu maa-aluses vestibüülis.
Jaam on lisaks linnaosale saanud nime ka samanimelise kosmoseprogrammi järgi. Metroojaam on rajatud stiliseeritud kosmoseprogrammi kujutisena, kus selle aknad on kujundatud kosmoselaeva illuminaatoritena. Jaam moodustab üheainsa võlvialuse, mis Minski metroojaamadest ainulaadsena on valmistatud peaaegu täielikult katmata raudbetoonist, üksnes seinte alaosas ja uste juures on vooderdisena kasutatud halle ja punaseid graniitplaate. Jaam on Minski metroojaamaderst maapinnale kõige lähemal - see asub kõigest kahe meetri sügavusel.
Staatspräsident Päts

Staatspräsident Päts on Konstantin Pätsi järgi nimetatud hübriid-teeroosisort.
'Staatspräsident Päts' aretati Christoph Weigandi poolt 1937. aastal 'Ofelia' ja 'Souvenir de Claudius Perne' ristamisel ja nimetati Späthi aiandusfirma kauaaegse kliendi järgi.
Roosisordi õied on kreemikaskollased, suured, pleegivad heledamaks. Lehed helerohelised. Põõsa kõrgus 70 cm. Keskpärase haigus- ja talvekindlusega.
Moonlight Shadow

"Moonlight Shadow" on Inglise multiinstrumentalisti Mike Oldfieldi kirjutatud ja esitatud laul, mille andis singlina välja plaadifirma Virgin Records 1983. aasta mais. Laul on ka samal aastal välja antud albumil "Crises". Lauljaks on šotlane Maggie Reilly. Lisaks Oldfieldile ja Reillyle teevad kaasa basskitarrist Phil Spalding ja trummar Simon Phillips. Singel on tänini Mike Oldfieldi edukaim singel. Singel anti välja nii 7- kui 12-tollise vinüülplaadina, hiljem on singel avaldatud ka 3-tollise CD-na.
Laulust on hulgaliselt kavereid. Eesti keeles laulis loo pealkirjaga "Varjude mäng" tuntuks Marju Länik koos ansambliga Kontakt. Eestikeelsete sõnade autor on Leelo Tungal.
Friedrich Issak

Friedrich Issak (20. november 1915 Petrograd – 11. mai 1991 Tallinn) oli Eesti kergejõustiklane, korv- ja jalgpallur, spordiajakirjanik.
Ta lõpetas aastal 1935 Tartu Linna Poeglastegümnaasiumi. Aastatel 1936–1941 õppis ta Tartu Ülikoolis matemaatikat, loodusteadusi ja õigusteadust; ühelgi erialal ta ülikooli ei lõpetanud. Akadeemiliselt kuulus ta Üliõpilaste Seltsi Raimla.
Ta võitis Nõukogude Liidu meistrivõistlustel odaviskes 1943, 1944 ja 1947 kulla, 1945 hõbeda ja 1946 pronksi. 1945 võitis hõbeda ka granaadiviskes. 1940, 1946-1947 tuli ta odaviskes kolm korda Eesti meistriks. 1938–1940 tuli ta Eesti meistriks ka korvpallis, mängides EASK meeskonnas.
Aastatel 1944–1951 oli ta ajakirja Kehakultuur vastutav toimetaja.
Friedrich Issak suri 11. mail 1991 Tallinnas ja ta maeti 18. mail 1991 Pärnamäe kalmistule.

Isiklikku

Tema abikaasa Aino Issak on tennisist ja kehalise kasvatuse õpetaja; nende poeg Jaak Issak on tennisist ja treener.
Amīn al-Ḩāfiz̧ (Liibanoni poliitik)

Amīn al-Ḩāfiz̧ (araabia keeles أمين الحافظ‎; 28. jaanuar 1926 Tripoli – 13. juuli 2009 Beirut) oli Liibanoni poliitik.
Aastatel 1960–1996 oli ta Liibanoni parlamendi liige.
25. aprillist kuni 21. juunini 1973 oli ta Liibanoni peaminister.
AV-ressiiver

AV-ressiiver ehk audio-videoressiiver on mitme helisageduskanaliga võimendi, millel on digitaalse audiosignaali dekoodrid ja audio- ning digitaalsignaalide kommuteeritavad sisendid/väljundid. Vastuvõtjaga (ingl k receiver: vastuvõtja) on siin tegemist niipalju, et ressiiver sisaldab ka FM-tuuneri.
Kodukinoressiivritesse on harilikult sisse ehitatud ka DVD- või BD-seade (all-in-one AV-receiver). Siis on filmi vaatamiseks vaja külge ühendada pildiaparaat (teler, projektor) ja kõlarid.
AV-ressiiver on kodukinoseadmestiku keskne aparaat, mis võimaldab jaotada mitut tüüpi sisenditesse saabuvaid audio- ja videosignaale heli- ja pildiväljundeisse (analoog- või digitaalsignaalidena).

Ajaloost

Raadio oli esialgu aparaat, mis koosnes raadiosignaalide vastuvõtjast, helisagedusvõimendist (audiovõimendist) ja valjuhääldi(te)st.  Alates 1970. aastaist, kui raadio muutus stereofooniliseks, paigaldati valjuhääldid sageli eraldi kõlaritesse. Vastuvõtjast ja võimendist koosnevat üksust nimetati siis tuunervõimendiks.
Samal ajal hakati audiovõimendisse lisama lülitusi (lihtsaid analoogprotsessoreid) stereobaasi avardamiseks, samuti ruumikõla mulje ja kajaefekti tekitamiseks signaalide viivitamise ja faasis nihutamise põhimõttel. 
Ruumikõla loomiseks pakkusid firma Dolby Laboratories eraldi tagakanaliga ruumiheli analoogsüsteemi Dolby Surround ja seejärel digitaalsüsteemid Dolby Digital 5.1 kuni 11.2; süsteemi esimene number väljendab laiaribaliste (20–20 000 Hz) helikanalite arvu ja punkti järel olev number bassikanalite arvu. Dolby Digital -vormingute kõrval tuli kasutusele ka filmiheli vorming DTS (Digital Theater System), mis tagab mõnevõrra kvaliteetsema heli, sest signaalid on tihendatud vähemal määral. Töötati välja ka kadudeta tihendamise süsteemid Dolby TrueHD ja DTS-HD Master Audio.
Vastavalt muutus ka videomagnetofoni ja DVD fonogrammi salvestamise põhimõte. Et senisele kahele stereokanalile mahutada rohkem kanaleid, tuli signaale matemaatiliste meetoditega kodeerida. Signaalide eraldamiseks lisandus võimendisse dekooder, mis moodustab kodeeritud digitaalsignaalist mitmekanalilise ruumiheli süsteemi. Dolby Digital ja DTS vajavad iga süsteemi jaoks erinevaid dekoodreid. Audio- ja videosignaali edastamiseks võeti lisaks analoogsisenditele (RCA, S-Video) kasutusele digitaalne HDMI-liides ja digiheli liides S/PDIF ning optiline liides TOSLINK.
Niisuguste lisafunktsioonide ja arvukate sisend/väljundpesadega võimendus-, signaalimuundus- ja lülitusseade on AV-võimendi, raadiotuuneri olemasolul AV-ressiiver.
Jun Murai

Jun Murai (jaapani keeles 村井 純; sündinud 29. märtsil 1955 Jaapanis Tokios) on jaapani arvutiteadlane, tuntud ka kui "Jaapani Interneti isa".
Johann Bulk

Johann Bulk (ka Bolcke, Bulken, Bolck, Pulck; võimalik, et ka Buck) oli Tartu raehärra ja bürgermeister 16. sajandi alguses.
Bulki perekonna ja päritolukoha kohta täpsemaid andmeid pole. 1504. aastal on teda esimest korda mainitud raehärrana, 1514. aastal aga bürgermeistrina. Vahepeal, 1510. aastal, oli ta ka linnafoogtiks. 1517. aastal on teda viimast korda bürgermeistrina mainitud, seejärel teated temast lõppevad. Tõenäoliselt oli ka 1514. aastal mainitud raehärra Johann Buck sama isik.
Bulki nõbu Reynolt Horstken oli samuti rahärra. Johann Bulki perekonda on seostatud ka Saare-Lääne piiskopkonna toomhärra Johann Pulgaga, kes pärines Tartu piiskopkonnast. Tõenäoliselt nende vahel sugulust siiski polnud, sest toomhärra puhul on rõhutatud tema mittesaksa (eesti) päritolu.
Levašovo memoriaalkalmistu

Levašovo memoriaalkalmistu oli NKVD loodud salajane matmispaik Levašovo asulas Peterburi lähedal.
Nii nagu paljud teised Nõukogude Liidus 1937. aastal moodustatud salajased, kinnised objektid (näiteks Kolpaševo), oli ka see osaliselt ette nähtud mahalaskmisteks, osaliselt surnukehadest vabanemiseks. Levašovo objektile maeti salaja umbes 50 000 sõjaeelsetel aastatel maha lastud inimest, nende seas üle 4500 eestlase. 
Nõukogude Liidus elavate rahvuste represseerimine nende rahvustunnuse põhjal sai alguse NKVD rahvakomissari käskkirjast nr 00439 25. juulist 1937 "Operatsioonist saksa päritoluga kodanike represseerimiseks, keda kahtlustatakse spionaažis NSV Liidu vastu". "Sakslaste nimekirja" võis sattuda igaüks, kellel oli NKVD ametnike arvates saksapärane nimi või kes oli "tabatud", sest oskas saksa keelt. Sakslastele järgnesid poolakate, rumeenlaste, soomlaste, leedulaste, lätlaste, eestlaste, isurite ja teiste vahistamised ja mahalaskmised rahvustunnuse põhjal. 
Levašovo memoriaalkalmistule on püstitatud mälestusmärgid paljudele rahvastele, kes hukati suure terrori käigus toimunud genotsiidi tunnustega repressioonide käigus, sealhulgas ka eestlastele.
Aserbaidžaanlased

Aserbaidžaanlased ehk aserid (ka aserbaidžaanid; aserbaidžaani azərbaycanlılar / آذربایجانلیلار, azərilər / آذریلر, azəri türkləri) on aserbaidžaani keelt emakeelena kõnelev turgi rahvas.
Tänapäeval on aserbaidžaanlasi umbes 28–35 miljonit inimest. Nad moodustavad enamusrahvuse Aserbaidžaanis, kus neid elab umbes 8,2 miljonit (2009), ja Iraani Aserbaidžaanis, kus neid elab hinnanguliselt 14,5–24 miljonit. Suuruselt kolmas asebaidžaanlaste kogukond elab tänapäeval Venemaal, hinnanguliselt 1,5–2,5 miljonit inimest (2010. aasta rahvaloenduse ametlikel andmetel 603 070). Türgis elab 800 000 aserit. Gruusias elas 2014. aasta rahvaloenduse andmetel 233 024 aserit.
Eestis elas 2011. aasta rahvaloenduse andmetel 940 aserbaidžaanlast, neist 576 Tallinnas.
Enamik aserbaidžaanlasi on šiiidid.
Hoolimata kuuluvusest turgi keeli kõnelevate rahvaste hulka ei erine aserbaidžaanlased antropoloogiliselt kuigi oluliselt teistest Taga-Kaukaasia rahvastest.
Hockenheimring

Hockenheimring on võidusõiduringrada Saksamaal Hockenheimis.
Rada asub linna idapoolses ääres. Selle geograafilised koordinaadid on 49° 19′ 40″ N, 8° 33′ 57″ E.
Rada avati 25. mail 1932. Aastal 2001 ehitati rada põhjalikult ümber; seda lühendati (algne pikkus oli 6,823 km) ning lisati järsemaid kurve. Enne ümberehitust oli Hockenheimring kõige kiirem Vormel 1 rada.
Raja pikkus on 4,574 km. Sõidetakse päripäeva; rajal on 13 kurvi.
Praeguse raja rekord on Kimi Räikköse 2004. aastal McLarenil sõidetud 1.13,780.
Tribüünid mahutavad 120 000 pealtvaatajat.
Esimene Vormel 1 GP peeti Hockenheimringil 1970. aastal. Seejärel peeti kuus aastat vahet. Aastatel 1977–2006 toimus võistlus igal aastal, välja arvatud 1985. Alates 2007. aastast peetakse Saksamaa GP kordamööda Nürburgringil ja Hockenheimis. Leping Vormel 1 etapi võõrustajana kestab 2018. aastani.
Vormel 1 roolis on kõige rohkem Hockenheimringil peetud sõite võitnud Michael Schumacher, kes on võitnud neli GP-d; kolm korda on võitnud Ayrton Senna, Nelson Piquet ja Fernando Alonso.
Aastal 1968 hukkus Vormel 2 võistlusel aset leidnud õnnetuse tagajärjel Jim Clark. Vormel 2 roolis on rajal peetud võidusõidul hukkunud veel Uus-Meremaa võidusõitja Bert Hawthorne 1972. aastal ja austerlane Markus Höttinger 1980. aastal. Surmaga lõppenud õnnetus juhtus veel ka 1980. aastal, kui Vormel 1 Saksamaa GP treeningsõidul hukkus prantslane Patrick Depailler.
Aaderduskamm

Aaderduskamm on lame painduv terasest või plastmassist tööriist, millel on traadist või kummist piid või hambad ning mida kasutatakse aaderdamiseks.
Aaderduskamm tõmmatakse läbi märja laki või värvi, et saada triibuline või sooniline pind.
Aaderduskammi võib asendada ka tavaline juuksekamm.
Janis Fabriciuss

Jānis Fabriciuss (läti Jānis Fabriciuss, 14. juuni/26. juuni 1877 Zlēkase vald Läti — 24. august 1929 Sotši) oli läti rahvusest Punaarmee ohvitser ja komissar Venemaa kodusõja ajal.
Capital One

Capital One Financial Corporation on krediitkaartidele, autolaenudele, pangandusele ja hoiukontodele spetsialiseerunud pangadusega tegelev ettevõte, mille peakorter asub McLeanis, Virginias.
Capital One on varade järgi USA suurimate pankade loendis 10. kohal. See on Fortune 500-s 98. kohal, Fortune'i 100 parima ettevõtte nimekirjas 17. kohal ning tegutseb USA-s, Kanadas ja Ühendkuningriigis. Pangal on 755 kontorit, sealhulgas 30 kohviku stiilis asukohta ja 2000 sularahaautomaati. Ettevõte aitas 1990. aastatel luua krediitkaartidele massiturundust. 2016. aastal oli see ostumahu järgi suuruselt 5. krediitkaartide väljastaja American Expressi, JP Morgan Chase'i, Bank of America ja Citigroupi järel.
5-protsendise turuosaga Capital One on Ally Financiali järel ka USA suuruselt teine autofinantseerimisettevõte.
Aleksandr Sadovski

Aleksandr Ivanovitš Sadovski (vene keeles Александр Иванович Садовский; 6. detsember (vkj 24. november) 1859 Vitebsk, Venemaa – 26. detsember 1923 Praha) oli vene füüsik, kes tegutses Eestis.

Elulugu

Aleksandr Sadovski oli sõjaväelase poeg. Ta lõpetas Helsingis vene Aleksandri gümnaasiumi, 1881 Peterburi Ülikooli füüsika-matemaatikakandidaadi kraadiga ning kaitses 1894 samas füüsikamagistri kraadi. Doktoriväitekiri "Пондемоторные действия электромагнитных и световых волн на кристаллы" (Jurjev, 1899) jäi Peterburi Ülikoolis kaitsmata teooriat kinnitava eksperimentaalse materjali puudumise tõttu, kuid 18. detsembril 1917 (vkj) andis Peterburi Ülikool talle füüsikadoktori kraadi honoris causa.
1894–1900 oli Sadovski TÜ erakorraline füüsikaprofessor, 1900–17 füüsikaprofessori kohusetäitja, ühtlasi 1905 füüsika-matemaatika-teaduskonna dekaan, 1906–07 TÜ prorektor, 1911–15 ka TÜ üheaastaste keskkooliõpetajate ettevalmistuskursuste matemaatika-füüsika ja kosmograafia osakonna juhataja. 1915. aastast juhatas ta füüsika kateedrit Nikolai I nimelises mereakadeemias Peterburis, olles samaaegselt sõjalis-tööstusliku komitee kaastööline. 1917. aasta suvel lahkus ta Tartust, 1919. aastast oli füüsikaprofessor Prahas vene ülikoolis.

Teadustöö

Varasemates töödes uuris Sadovski katseliselt naatriumi neeldumisjooni ja vismuti elektritakistust vahelduvvoolule magnetväljas, hilisemad teadustööd käsitlevad valguse interferentsi Newtoni rõngastes, 1894–99 uuris valguse mehaanilist toimet kristallidele ja tõestas 1897 teoreetiliselt, et kristallplaati läbiv ringpolariseeritud valgus annab teatavatel tingimustel plaadile pöördemomendi valguse levimissuuna kui telje suhtes (Sadovski efekt). Vastavate vahendite puudumise tõttu TÜ füüsikakabinetis ei õnnestunud seda tulemust katsetes vaadelda ja pärast väitekirja tagasilükkamist Peterburi Ülikoolis loobus ta sellealasest uurimistööst. Sadovski efekti olemasolu kinnitas katseliselt ja mõõtis selle suuruse ameerika füüsik R. A. Beth Princetoni Ülikoolis 1935. aastal. Kokku ilmus Sadovskil 12 teadustrükist.
Donald Thomas

Donald Thomas (sündinud 1. juulil 1984) on Bahama kergejõustiklane (kõrgushüppaja).
Rummu mõis

Rummu mõis (saksa keeles Rumm) oli rüütlimõis Jõelähtme kihelkonnas (mõnedes allikates Kuusalu kihelkonnas) Harjumaal. Nüüdisajal jääb mõis Harju maakonda Kuusalu valda.
Mõisat mainiti esimest korda 1494.
Mõisa viimased omanikud enne 1919. aasta mõisate võõrandamist olid Rehbinderid.
Singalikeelne Vikipeedia

Singalikeelne Vikipeedia (singali keeles විකිපීඩියා) on Vikipeedia singalikeelne versioon. 
Singalikeelne Vikipeedia sai alguse 2004. aastal.
Seal on 15302 artiklit, millega see on artiklite arvult 119. keeleversioon.
Awan

Awan (nimi Juubelite raamatu järgi; Seder Hadoroti ja Pseudo-Methodiuse apokalüpsise järgi Kalmana, Kuldse Legendi järgi Calmana) oli Aadama ja Eeva tütar. Ta läks mehele oma kaksikvennale Kainile, nende poeg oli Hanok.
Piiblis pole tema nime nimetatud, vaid on piirdutud mainimisega, et Aadamale "sündis poegi ja tütreid" (1 Ms 5:4).